Id-Deċiżjoni tal-Kunsill
tad-29 ta' April 2004
dwar il-konklużjoni ta' Ftehim fil-forma ta' Skambju ta' Ittri bejn il-Komunità Ewropea u r-Repubblika tal-Kazakhstan li tistabbilixxi sistema ta' verifika doppja mingħajr limiti kwantitattivi fir-rigward ta' l-esportazzjoni ta' ċerti prodotti mir-Repubblika tal-Kazakhstan lejn il-Komunità Ewropea
(2004/577/KE)
IL-KUNSILL TAL-UNJONI EWROPEA
Wara li kkonsidra t-Trattat li jistabbilixxi l-Komunità Ewropea, u b'mod partikolari l-Artikolu 33 flimkien ma' l-ewwel sentenza tal-Artikolu 300(2) tiegħu,
Wara li kkonsidra l-proposta mill-Kummissjoni,
Billi:
(1) Il-Ftehim ta' Sħubija u Koperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, mill-parti ‘l waħda, u r-Repubblika tal-Kazakhstan, mill-parti ‘l oħra [1], daħal fis-seħħ fl-1 ta' Lulju 1999.
(2) Il-Komunità Ewropea u r-Repubblika tal-Kazakhstan ftehmu li jistabbilixxu sistema ta' verifika doppja fir-rigward ta' ċerti prodotti ta' l-azzar għall-perjodu mill-1 ta' Jannar 2000 sal-31 ta' Diċembru 2001. Dan il-Ftehim fil-forma ta' Skambju ta' Ittri kien approvat għan-nom tal-Komunità Ewropea permezz tad-Deċiżjoni 1999/865/KE [2]. Ir-Regolament (KE) Nru 2743/1999 [3] stabbilixxa l-leġiżlazzjoni ta' implimentazzjoni li tikkorrispondi għall-Komunità.
(3) Il-Kummissjoni ffinalizzat in-negozjati għal Ftehim fil-forma ta' Skambju ta' Ittri bejn il-Komunità Ewropea u r-Repubblika tal-Kazakhstan li jistabbilixxi sistema ta' verifika doppja mingħajr limiti kwantitattivi fir-rigward ta' l-esportazzjoni ta' ċerti prodotti ta' l-azzar mir-Repubblika tal-Kazakhstan lejn il-Komunità Ewropea,
IDDEĊIEDA DAN LI ĠEJ:
Artikolu 1
1. Il-Ftehim fil-forma ta' Skambju ta' Ittri bejn il-Komunità Ewropea u r-Repubblika tal-Kazakhstan li jistabbilixxi sistema ta' verifika doppja mingħajr limiti kwantitattivi fir-rigward ta' l-esportazzjoni ta' ċerti prodotti ta'l-azzar mir-Repubblika tal-Kazakhstan lejn il-Komunità Ewropea huwa b'dan approvat għan-nom tal-Komunità Ewropea.
2. It-test tal-Ftehim [4] huwa anness ma' din id-Deċiżjoni.
Artikolu 2
Il-President tal-Kunsill huwa b'dan awtorizzat li jaħtar il-persuna/i li jkollhom is-setgħa li jiffirmaw il-Ftehim fil-forma ta' Skambju ta' Ittri msemmi fl-Artikolu 1 sabiex jorbot il-Komunità.
Magħmul fil-Lussemburgu, nhar d-29 ta' April 2004.